**PREDKLADACIA SPRÁVA**

            Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. predkladá Ministerstvo obrany Slovenskej republiky na rokovanie vlády Slovenskej republiky materiál „Návrh poslanca Národnej rady Slovenskej republiky Juraja Krúpu na vydanie zákona, ktorým sa mení zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov (tlač 204)“.

**Všeobecne**

Poslanec Národnej rady Slovenskej republiky  predložil na rokovanie Národnej rady Slovenskej republiky návrh zákona, ktorým sa mení zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov, cieľom ktorého je v záujme komplexnej starostlivosti o profesionálneho vojaka ustanoviť, že profesionálnemu vojakovi, ktorý má nárok a záujem o preventívnu rehabilitáciu, sa na základe jeho žiadosti v prvom rade poskytne preventívna rehabilitácia formou rekondičného pobytu s liečebným (kúpeľným) režimom alebo formou rekondičného pobytu v zariadeniach v pôsobnosti Ministerstva obrany Slovenskej republiky a až následne, ak profesionálnemu vojakovi nebude poskytnutá preventívna rehabilitácia jednou z dvoch uvedených foriem, poskytne sa mu preventívna rehabilitácia formou aktívneho odpočinku na území Slovenskej republiky.

**Stanovisko Ministerstva obrany Slovenskej republiky**

Ministerstvo obrany Slovenskej republiky nemá k predloženému návrhu poslanca Národnej rady Slovenskej republiky Juraja Krúpu na vydanie zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov žiadne pripomienky.

Navrhovanú zmenu právnej úpravy poskytovania preventívnej rehabilitácie považujeme za účelnú a dôvodnú, pretože na regeneráciu fyzických a duševných síl profesionálneho vojaka, by sa v prvom rade mala využívať preventívna rehabilitácia formou rekondičných pobytov a až následne formou aktívneho odpočinku.

**Pripomienkové konania**

Ministerstvo obrany Slovenskej republiky prerokovalo svoje stanovisko od 6. októbra 2020 do 14. októbra 2020 v pripomienkovom konaní, v rámci ktorého neboli uplatnené pripomienky.

**Záver**

Ministerstvo obrany Slovenskej republiky súhlasí s poslaneckým návrhom a odporúča vláde Slovenskej republiky vysloviť s poslaneckým návrhom **súhlas.**